***UNIVERZITET U SARAJEVU***

***FAKULTET POLITIČKIH NAUKA***

***S A R A J E V O***

***Broj:***

***Sarajevo, 08.02.2022. godine***

Na osnovu člana 135. Stav (3) tačka i) Zakona o visokom obrazovanju (Službene novine Kantona Sarajevo br: 33/17, 35/20, 40/20 i 39/21), člana 104. Statuta Univerziteta u Sarajevu i člana 36. a u vezi člana 34. Pravila studiranja za treći ciklus studija na Univerzitetu u Sarajevu, na prijedlog Vijeća doktorskog studija, na sjednici Vijeća Fakulteta političkih nauka održanoj 08.02.2022. godine donesena je

***ODLUKA***

***o prijedlogu članova Komisije za ocjenu podobnosti teme doktorske disertacije***

***i uslova kandidata***

***I***

U Komisiju za podobnost teme doktorske disertacije: ***„TEORIJA GEOEKONOMIJE I NJENE IMPLIKACIJE NA GEOPOLITIKU U SUVREMENOM SVIJETU“*** i uslova kandidatkinje ***DUBRAVKE BOŠNJAK, MA***  predlaže se:

1. Dr. Sead Turčalo, vanredni profesor - predsjednik,
2. Dr. Nerzuk Ćurak, redovni profesor - član,
3. Dr. Ehlimana Spahić, vanredni profesor - član.

***II***

Prijedlog članova Komisije sa obrazloženjem predložene teme doktorske disertacije i formulara sa podacima za obrazovanje Komisije za ocjenu podobnosti teme doktorske disertacije i kandidata dostaviti Senatu Univerziteta u Sarajevu na odlučivanje.

***III***

Odluka stupa na snagu danom donošenja.

***D E K A N,***

***\_\_\_\_\_\_\_\_\_\_\_\_\_\_\_\_\_\_\_\_\_***

***Prof. dr. Sead Turčalo***

Akt obradio: Enisa Kadrić

Akt kontrolisao: Sanin Katica

Akt odobrio: Prof. dr. Elvis Fejzić

# UNIVERZITET U SARAJEVU

**FAKULTET POLITIČKIH NAUKA**

# S A R A J E V O

**Broj:**

**Sarajevo, 08.02.2022. godine**

# UNIVERZITET U SARAJEVU

# REKTORAT

**F O R M U L A R**

# SA PODACIMA ZA OBRAZOVANJE KOMISIJE ZA OCJENU USLOVA

**KANDIDATA I PODOBNOSTI TEME DOKTORSKE DISERTACIJE**

**KANDIDAT**: ***DUBRAVKA BOŠNJAK, MA***

**ZAVRŠIO FAKULTET*: UNIVERZITET U SARAJEVU, EKONOMSKI FAKULTET U SARAJEVU***

**MAGISTAR-SPECIJALISTA IZ OBLASTI**: ***\_MAGISTAR POLITOLOGIJE, USMJERENJE EVROPSKE INTEGRACIJE***

**NAZIV PREDLOŽENE TEME DOKTORSKE DISERTACIJE: *TEORIJA GEOEKONOMIJE I NJENE IMPLIKACIJE NA GEOPOLITIKU U SUVREMENOM SVIJETU***

**NAUČNA OBLAST IZ KOJE SE TEMA PREDLAŽE*: POLITOLOGIJA***

**ČLANOVI KOMISIJE**: (Navesti ime i prezime, zvanje, naučna oblast iz koje je dr sci,

oblast kojom se bavi, VŠU na kojoj obavlja nastavu)

1. DR. SEAD TURČALO, vanredni profesor na Fakultetu političkih nauka u Sarajevu, doktor nauka odbrane i sigurnosti, za oblast Sigurnosne i mirovne studije – predsjednik;
2. DR. NERZUK ĆURAK, redovni profesor na Fakultetu političkih nauka u Sarajevu, doktor političkih nauka, na predmetima: “Geopolitika” i “Nauka o miru”, Oblast Sigurnosnih i mirovnih studija – član;
3. DR. EHLIMANA SPAHIĆ, vanredni profesor na Fakultetu političkih nauka u Sarajevu, doktor političkih nauka, oblast Politologija – član;

***D E K A N,***

\_\_\_\_\_\_\_\_\_\_\_\_\_\_\_\_

***Prof. dr. Sead Turčalo***

Akt obradio: Enisa Kadrić

Akt kontrolisao: Sanin Katica

Akt odobrio: Prof. dr. Elvis Fejzić

**OBRAZLOŽENJE PREDLOŽENE TEME DOKTORSKE DISERTACIJE**

1. **TIP ISTRAŽIVANJA**

Izbor metoda istraživanja određuje problem i predmet ovog istraživanja, kao i postavljene hipoteze i indikatori. Pristup istraživanju predmetne problematike koja je definirana kao „TEORIJA GEOEKONOMIJE I NJENE IMPLIKACIJE NA GEOPOLITIKU U SUVREMENOM SVIJETU“ i politološkog je karaktera, je multidisciplinaran. Oslanja se na teorijske i empirijske spoznaje, te će se implementirati u okviru svih metodoloških pravaca.

1. **CILJ ISTRAŽIVANJA**

Cilj naučnog istraživanja je stjecanje odgovarajućeg, prije svega naučnog saznanja. Saznanja mogu biti teorijska ili praktična i mogu voditi ka pronalaženju rješenja definiranog problema. U politološkim naukama ciljevi se određuju kao naučni i društveni, pa se shodno tome i za ovaj predmet istraživanja mogu odrediti naučni i društveni ciljevi.

**Naučni cilj** ovog istraživanja je utvrditi da je u suvremenom svijetu uloga ekonomske moći sve značajnija, te da je u usporedbi sa upotrebom nekih drugih instrumenata (npr. vojnih) koji su pokazatelji uspjeha i utjecaja neke zemlje na svjetski poredak, preuzela vodstvo. Ubrzani proces globalizacije, rast Kine na svjetskoj sceni, utjecaj Njemačke ekonomije i dominacija na Europskoj sceni, samo su neki od pokazatelja koje treba promatrati.

Naučni ciljevi ovog istraživanja se pobliže određuju kao **naučna deskripcija predmeta istraživanja.** Kroz opis novih pojava čiji segment će se promatrati kao predmet istraživanja mogu se dostići nova saznanja.

**Društveni cilj** ima za svrhu da se kroz pobliže određenje termina Geoekonomske teorije proširi spoznaja o ovoj temi, te se time doprinese unapređenju razumijevanja ove naučne teorije. Rezultati istraživanja i definiranje kategorijalno-pojmovnog aparata će doprinijeti razvoju predmeta izučavanja ove društvene cjeline.

1. **ZADACI ISTRAŽIVANJA**

Pri formulaciji predmeta istraživanja uzima se u obzir pojava, u ovom slučaju konkretna društvena pojava, te izdvajaju njeni dijelovi, dimenzija i svojstva koji se određuju kao problem koji se treba rješavati, odnosno istraživati. Utvrđuju se osnovni hipotetički stavovi o problemu na osnovu postojećih saznanja. Također se usmjerava na postojeće rezultate istraživanja, odnosno na fond naučnih teorija.

U ovom radu, osnovni zadatak istraživanja je izučavanje **društvene pojave** koja se ogleda u stvaranju novih ekonomskih i političkih poredaka zemalja u svijetu. Nerazumijevanje ove društvene pojave može se definirati kao **društveni problem** koji je ujedno i **istraživački problem.**

Segment koji se izdvaja kao **problem** istraživanja pojavljuje se pod nazivom geoekonomija. Iz ovako definiranog problema istraživanja definira se **predmet** istraživanja, a to je geoekonomija i njeno pozicioniranju u geopolitičkom diskursa. Cilj je izučavanje geoekonomskih teorija, stavljanje istih u kontekst vremena i prostora, te definiranje osnovnih pojmova ove teorije.

Teorija geoekonomije je teorija novijeg vremena. Osim što postoji nedostatno saznanje o ovoj teoriji, pojmovi i definicije koji je određuju nisu definirani precizno i sveobuhvatno, ili su definirani nepotpuno. Na prostorima zemalja koje koriste slavenske jezike nije još uvijek definiran kategorijalno pojmovni sistem u teoriji geoekonomije, dok se različita tumačenja pojmova i razumijevanje mogu pronaći kod stranih autora. Ovo pokazuje da postoji **društvena opravdanost** za ovakvim istraživanjem. Polazište istraživanja će svakako činiti fond postojećih naučnih teorija, ali se može očekivati da će predmetno istraživanje doprinijeti obogaćivanju postojećeg naučnog fonda, što utvrđuje **naučni značaj** predmetnog istraživanja.

Određivanje predmeta istraživanja kroz konkretizaciju koja se izvodi iz formuliranog predmeta istraživanja se dijeli na teorijsko i operaciono.

**Teorijsko određenje premeta** se zasniva na već provjerenim naučnim saznanjima o predmetu istraživanja u okviru nauke, u ovom slučaju naučne discipline politologije i ekonomije, sa posebnim naglaskom na ključne teorije i koncepte međunarodnih odnosa i međunarodne političke ekonomije. Također će se provjeriti odnos sa drugim srodnim naukama i saznanjima kojima one raspolažu. Obratit će se pažnja i na neverificirana, ali naučna saznanja, te na empirijska iskustva, ukoliko ista budu prepoznata kao mogući doprinos ovom istraživanju.

**Operaciono određenje predmeta** istraživanja obuhvaća sljedeće:

**(1) Činioci sadržaja predmeta istraživanja** su: uvjeti (društveni, politički, ekonomski), subjekti (institucionalni i neinstitucionalni, domaći i međunarodni), ciljevi, motivi i interesi subjekata, aktivnosti, djelatnosti, metode i efekti;

**(2) Vremensko određenje predmeta istraživanja**: Pojam „geoekonomija“ je 1990. godine definirao Edward Luttwak, dok se u literaturi i naučnim radovima češće pojavljuje u periodu od 2000. godine kao posljedica novih previranja na svjetskoj političkoj i ekonomskoj sceni kada dolazi do jačanja ekonomske moći pojedinih zemalja, te geoekonomskih sukoba između njih (npr. Jačanje ekonomske moći Kine, jačanje utjecaja Rusije na Balkanu itd. ). Jačanje ili slabljenje ekonomske moći nekoliko najutjecajnijih zemalja dešava se naročito intenzivno u posljednjem desetljeću, pa će se stoga ovo istraživanje vremenski odrediti na period od 2010. godine do 2020. godine.

**(3) Prostorno određenje predmeta istraživanja**: Bosna i Hercegovina, te kompleksna svjetska slika u segmentu istraživanja geoekonomije svijeta, s posebnim osvrtom na SAD, Kinu, Rusiju i EU.

**(4) Disciplinarno određenje predmeta istraživanja**: ovaj predmet se istražuje u okviru društvenih nauka politologije i ekonomije.

1. **ISPITANICI (MATERIJAL) I METODOLOGIJA ISTRAŽIVANJA**

Teorijsko-metodološki okvir istraživanja

Tema i predmet istraživanja zahtijevaju korištenje različitih teorijsko – metodoloških pravaca, pa je ovo istraživanje integralno – sintetičko.

Osnovne metode istraživanja (po opštosti)

Osnovne metode su metode **analize i sinteze.** Metoda analize koristi se za raščlanjivanje i proučavanje postojećih teorija, dok će se sintetičke metode koristiti za konačno grupiranje prethodno raščlanjenih stavova te formiranje koncepta geoekonomske teorije. Pri tome značajno mjesto se daje metodi **komparacije,** koja je po prirodi već uključena u prethodne dvije, ali će u ovom istraživanju biti i posebno naglašena.

Opšte -naučne metode

U radu se koriste hipotetičko-deduktivna metoda, analitičko – deduktivna metoda, statistička metoda i komparativna metoda.

Metode i tehnike prikupljanja podataka

Za prikupljanje podataka u ovom istraživanju koristit će se metode analize sadržaja dokumenta kao i metoda studije slučaja. Također, metoda ispitivanja odnosno tehnika intervjua će biti korištena.

Izvori podataka

Empirijski i teorijski.

1. **ZNAČAJ- DOPRINOS PREDLOŽENOG PROJEKTA DOKTORSKE DISERTACIJE**

**Naučna opravdanost** ovog istraživanja se temelji na do sada nedovoljno istraženoj korelaciji Geoekonomije i Geopolitike, nedostatnom razumijevanja Geoekonomske teorije i nepostojanju jasno definiranih kategorijalnih pojmova u ovoj oblasti.

**Društvena opravdanost** se temelji na dvije osnove. Prva proizlazi iz naučnog saznanja o predmetu istraživanja, dok je druga neposredna primjena naučnog saznanja u procesima daljeg razumijevanja i edukacije.

Sarajevo, 31.1.2022

KANDIDATKINJA

Dubravka Bošnjak

Prilozi: - Kopija diplome završenog studija

- Kopija diplome magistra